MF ने अप्रैल में नायका और जोमैटो में होल्डिंग 1,100 करोड़ रुपए से ज्यादा बढ़ाई, खरीदारी वाले शेयरों में इन्फोसिस टॉप पर
Mutual Fund, Zomato share, infosys share, MF ने अप्रैल में नायका और जोमैटो में होल्डिंग 1,100 करोड़ रुपए से ज्यादा बढ़ाई, खरीदारी वाले शेयरों में इन्फोसिस टॉप पर
म्यूचुअल फंड्स (एमएफ) ने अप्रैल में नए जमाने के बिजनेस वाली कंपनियों में जमकर निवेश किया है। उन्होंने इनमें खरीदारी ऐसे समय की है जब इन शेयरों में 52 हफ्तों के निचले स्तर से तेजी से सुधार आया था। बीते माह म्यूचुअल फंड्स द्वारा खरीदे जाने वाले टॉप-10 शेयरों की सूची में नायका और जौमैटो का भी नाम है।
फंड हाउसेस ने इन दो स्टॉक्स में अपनी होल्डिंग अप्रैल में 1,100 करोड़ रुपए से ज्यादा बढ़ाई है। नुवामा आल्टरनेटिव एंड क्वांटिटेटिव रिसर्च की रिपोर्ट के मुताबिक इन्फोसिस का शेयर म्यूचुअल फंड्स द्वारा खरीदे जाने वाले टॉप-10 शेयरों में लगातार दूसरे महीने शीर्ष पर रहा।
एमएफ ने इस शेयर में 1,600 करोड़ रु. लगाए। दूसरे नंबर पर एनटीपीसी और तीसरे नंबर पर आरएचआई मैग्नेसिटा का शेयर रहा। इसमें एमएफ ने क्रमश: 720 करोड़ और 690 करोड़ रु. निवेश किए।
​​​​​​​अप्रैल में 11.60 करोड़ हुए डीमैट खाते 
दो डिपॉजिटरी सीडीएसएल और एनएसडीएल के पास अप्रैल में कुल डीमैट खातों की संख्या मासिक आधार पर 1.75% बढ़कर 11.60 करोड़ हो गई। ब्रोकरेज फर्म मोतीलाल ओसवाल की रिपोर्ट के मुताबिक बीते माह 16 लाख नए डीमैट खाते खुले।
जोमैटो: इस शेयर में लंबे समय कमजोरी बने रहने के बाद अप्रैल में रिकवरी देखने को मिली। मार्च अंत में शेयर की कीमत 50 रुपए थी। अप्रैल अंत तक 64 रुपए तक पहुंच गई। ओएनडीसी को लेकर आकर्षण बढ़ने से मई में जोमैटो के शेयर में कुछ गिरावट आई। लेकिन विश्लेषकों को उम्मीद है ओएनडीसी जोमैटो के लिए आने वाले समय में कोई बड़ा खतरा पैदा नहीं करेगा।
नायका: इस शेयर में अप्रैल में भी नया निचला स्तर बनाने का सिलसिला जारी रहा। ब्रोकरेज फर्म्स ने नायका के सामने कई चुनौतियों को देखते हुए इसे ‘सेल’ या ‘होल्ड’ रेटिंग दी है। वहीं, जेएम फाइनेंशियल जैसी कुछ ब्रोकरेज ने मार्जिन में सुधार और हाई-रेवेन्यू ग्रोथ के कारण आने वाली तिमाहियों में इसकी कीमत दोगुनी होने की उम्मीद करते हुए स्टॉक पर तेजी का रुख बनाए रखा है।